น้ำมันดิบปิดลบขณะตลาดจับตาประชุมโอเปกวันนี้
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับลงเมื่อคืนนี้ (1 มิ.ย.) ทำสถิติปิดลบติดต่อกัน 3 วันทำการ เนื่องจากนักลงทุนชะลอการซื้อขายก่อนที่การประชุมกลุ่มประเทศผู้ส่งออกน้ำมัน (โอเปก) จะเปิดฉากขึ้นในวันนี้
2 มิ.ย. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.ขยับลง 9 เซนต์ หรือ 0.2% ปิด (1 มิ.ย.) ที่ 49.01 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนส.ค.ลดลง 17 เซนต์ หรือ 0.3% ปิดที่ 49.72 ดอลลาร์/บาร์เรล นักลงทุนชะลอการซื้อขายก่อนที่กลุ่มโอเปกจะจัดการประชุมในวันนี้ (2 มิ.ย.) ที่กรุงเวียนนา ประเทศออสเตรีย
แหล่งข่าว 4 รายในกลุ่มโอเปกระบุว่า โอเปกจะพิจารณากำหนดเพดานการผลิตน้ำมันในการประชุมวันนี้ พร้อมกับเปิดเผยว่า สมาชิกโอเปกจากอ่าวอาหรับ ซึ่งรวมถึงซาอุดิอาระเบีย, กาตาร์, คูเวต และสหรัฐอาหรับเอมิเรทส์ กำลังมีแนวความคิดที่จะให้สมาชิกร่วมมือกันควบคุมการผลิตน้ำมันเมื่อมีการประชุมกันในวันพรุ่งนี้
ขณะที่นายเมห์ดี อาซาลี ผู้อำนวยการฝ่ายกิจการกลุ่มโอเปก ประจำกระทรวงน้ำมันของอิหร่าน กล่าวว่า อิหร่านให้การสนับสนุนการตัดสินใจของโอเปกในการสร้างความสมดุลในตลาดน้ำมันดิบ “อิหร่านสนับสนุนความเคลื่อนไหวของโอเปกในการสร้างเสถียรภาพในตลาดน้ำมันเพื่อให้มีราคาที่เป็นธรรม และสมเหตุผล” เขากล่าว
นอกจากนี้ นายอาซาลียังเรียกร้องให้สมาชิกโอเปกเข้าใจสถานะของอิหร่านที่ต้องเพิ่มการผลิต และส่งออกน้ำมัน เพื่อชดเชยส่วนที่ขาดหายไปในช่วงที่ถูกคว่ำบาตร โดยอิหร่านระบุก่อนหน้านี้ว่าการผลิตและส่งออกน้ำมันของอิหร่านได้เพิ่มขึ้นเกือบ 2 เท่า เมื่อเทียบกับช่วงที่ถูกคว่ำบาตร